**AMMATILLISEN KOULUTUKSEN TUTKINTOJÄRJESTELMÄN KEHITTÄMISTÄ KOSKEVA LUONNOS   
HALLITUKSEN ESITYKSEKSI (OKM/122/040/2011, viite OKM003:00/2012)**

**1 Nykytila**

Koulutuksen järjestäjä, Helsinki Business College Oy, pitää yllä oppilaitosta: Suomen Liikemiesten Kauppaopistoa. SLK Instituutti vastaa lisä- ja täydennyskoulutuksesta (at, eat, henkilöstökoulutus) sekä oppisopimuksista.

Suomen Liikemiesten Kauppaopistossa 1.8.2013 asti oli toiminnallisesti eriytyneenä ns. nuorten koulutus ja aikuiskoulutus. Jako nuoriin ja aikuisiin on kertonut enemmän koulutuksen järjestämistavasta (ops-perusteinen ja näyttötutkinto) kuin koulutettavien iästä. Ns. nuorten koulutukseen on osallistunut myös iältään peruskoulupohjaisia ja lukion päättäneitä selvästi vanhempia, ns. aikuisia opiskelijoita. Toisaalta illan näyttötutkintokoulutukseen sekä oppisopimuskoulutukseen on hakeutunut entistä nuorempia tutkinnon suorittajia.

1.8.2013 alkaen Suomen Liikemiesten Kauppaopisto tarjoaa perustutkintokoulutusta sen kaikissa rahoitusmuodoissa ja eri järjestämistavoilla sekä opiskelijoille että tutkinnon suorittajille. Näemme tulevaisuudessa entistä suuremman tarpeen joustavaan osaamistarvelähtöiseen tarjontaan, jossa opintojen suunnittelu lähtee opiskelijan ja tutkinnon suorittajan opintojen henkilökohtaistamisesta. Perustutkinnon suorittaminen näyttötutkintona on haastavaa, tutkintoa suorittamaan hakeutuu monenlaisista taustoista työttömiä, ammatinvaihtajia ja töissä olevia, joilla ei työpaikallaan ole mahdollista kattavasti tutkintotilaisuuksissa näyttää tutkinnon osien ja tutkinnon perusteissa tarvittavaa osaamista. Uusi opiskelijavalintajärjestelmä myös tuo oppilaitosten erillishakuihin uudenlaisia hakijoita, jotka jäävät jatkossa yhteisvalinnan ulkopuolelle.

**2 Keskeiset ehdotukset**

Lainsäädännön valmistelutyö on ollut kattavaa ja muutokset ovat toisaalta jo osittain käytännössä toimivien mallien päivittämistä lainsäädäntöön. Tutkintojärjestelmän muutosten tahtotilana olevat osaamisperusteisuus, työelämälähtöisyys, nopeampi reagointi työelämän muutoksiin, työnjaon selkeys ja johdonmukaisuus, tutkintojen parempi hahmottaminen kokonaisuutena, tutkinnon suorittamisen joustavuus ja valinnaisuuden lisääminen sekä yksilöllisten opintopolkujen mahdollistaminen ja osaamisen tunnistamisen ja tunnustamisen painottuminen ohjauksessa ovat kaikki kannatettavia tavoitteita ja samansuuntaisia Suomen Liikemiesten Kauppaopiston omien skenaarioiden ja suunnitelmien kanssa. Myös terminologian yhtenäistäminen ja täsmentäminen on tarpeellista. Tutkintojärjestelmän muutokset vievät laajemmassa näkökulmassa monta askelta lähemmäksi eurooppalaisten tutkintojärjestelmien opintojen vertailtavuutta ja siirrettävyyttä, mikä edistää koulutuksen järjestäjien toimimista kansainvälisissä verkoistoissa (esim. EBBD, DBTech VET).

Esitys selkiyttää myös aikuiskoulutuksen osalta kokonaisuudessaan tutkinnon järjestämistä. Henkilökohtaistaminen, tutkinnon järjestäminen ja valmistava koulutus on erotettu omiksi kokonaisuuksiksi. Henkilökohtaistamisen vastuunjakoa voisi vielä tarkentaa tilanteessa, jossa tutkintoa on järjestämässä useampi taho.

Esitys selkiinnyttää arviointia näyttötutkinnoissa, kun osaamisen ja oppimisen arviointi eriytetään. Myös ohjauksen nostaminen esille näyttötutkinnoissa on kannatettava asia.

Todistusten antaminen selkiintyy (oppisopimuskoulutuksesta poistuu arviointien yhdistelmä, samoin numeerinen arviointi oppisopimuskoulutuksen työssä oppimisen ja tietopuolisen oppimisen arvioinnista).

Muutosten huolellinen valmistelu yhteistyössä työelämän kanssa edellyttää riittävän valmisteluajan, kaikkien muutosten voimaanastuminen voisi tapahtua kerralla, 1.8.2015. Emme löytäneet esityksestä perusteluja sille, miten vaiheittainen käyttöönotto edistää muutosten käyttöönottoa ja miten se palvelee loppukäyttäjiä: opiskelijoita ja tutkinnon suorittajia tai työelämää.

* **Tutkinnon muodostuminen**

Tutkinnon mitoitusperusteen muuttuminen osaamispisteiksi on periaatteena erino-mainen, osaamispiste käsitteenä korostaa ammatillisen perustutkinnon tavoitteena ole­van osaaminen, ei niinkään opintojen suorittaminen. Toisaalta käsitteil­lä ”briljaaminen” ei välttämättä ole kovin työelämälähtöistä, työelämällä on haas­teita ymmärtää koulujärjestelmän monimuotoisuutta ja käsiteviidakkoa. Koko koulu­tus­­järjes­telmätasolla käsitteitä tulisi yksinkertaistaa ja vähentää. Tämä helpottaisi myös kansainvälistä yhteistyötä. Osaamis­pisteiden työelämälähtöinen ja aito määrit­tä­minen kattavuuden, vaikeusasteen ja merkittävyyden osalta saattaa jäädä teoreettiselle tasolle kiireisen aikataulun vuoksi, jos valmistelua ei ehditä tehdä yhteistyössä työelämän kanssa. Jatko-opintoihin hakeutumisen edellytyksiä tulisi selkeyttää, myös yhteisten tutkinnon osien osalta. Perustutkintotodistuksella jatko-opin­toihin haet­taessa, (ammatti)korkeakouluihin tai yliopistoihin osaamispiste on kuitenkin ilmeisesti sama kuin opintopiste. ECVET-/osaamispisteiden käyttö ainoastaan perustutkinnoissa voi hankaloittaa ammatti- ja erikoisammattitutkintojen arvostusta ja siirrettävyyttä.

Jako ammatillisiin, yhteisiin ja vapaasti valittaviin tutkinnon osiin ja painotukset ovat perusteltuja. Osaamispisteiden voimaantulo 1.8.2014 ja yhteisten tutkinnon osien voimaantulo vuoden päästä 1.8.2015 asettaa koulutuksen järjestäjät kohtuuttomaan tilanteeseen opetussuunnitelma- ja ohjaustyön osalta. Tällöin jokaisen perus­tutkin­non osalta oppilaitoksissa on vähintään kolmea erilaista opetussuunnitelmaa siirty­mäkauden ajan vuoteen 2017 asti. Tällä on selviä kustannusvaikutuksia.

* **Yhteiset tutkinnon osat**

Yhteiset tutkinnon osat on esityksessä määriteltynä neljään kokonaisuuteen, joiden tavoitteena on vahvistaa erityisesti työelämässä ja yhteiskunnassa tarvittavaa osaamista sekä valmiuksia jatko-opintoihin ja ammatilliseen kehittymiseen.

Eri oppiaineita ei määritellä enää laajuuksina, koulutuksen järjestäjälle jää määri­tel­täväksi, mitä osaamisalueiden sisällä tarjotaan osaamistavoitteiden mukaisesti. Pakollisia ovat viestintä- ja vuorovaikutusosaaminen, matemaattis-luon­non­tieteellinen sekä yhteiskunnassa ja työelämässä tarvittava osaaminen. Valinnaisena ehdotuksessa jää sosiaalinen ja kulttuurinen osaaminen. Osa-alueiden osaamis­tavoit­teita ei ole vielä esityksessä tarkemmin määriteltynä, joten emme voi arvioida, miten osaamistavoitteiden vaihtelu tutkinnoittain ammattialan tarpeiden ja painostusten mukaan tulee vaikuttamaan tutkinnon suorittamiseen. Kannatamme es­tystä, vaikka uudistus voi vähentää jatko-opintovalmiuksia vahvis­ta­vien opintojen tarjontaa ja saattaa asettaa opiskelijat eriarvoiseen asemaan.

Mediaosaaminen sekä tieto- ja viestintätekniikan osaaminen sisältyisi yhtenä yleisenä kansalaistaitona mielestämme paremmin viestintä- ja vuorovaikutus­osaa­miseen. Viestinnässä ja vuoro­vaiku­tuk­ses­sa on aina huomioitava viestinnässä käytettävä media ja väline. Myös työelämässä on osaamisen kehittämisessä käytössä erilaisia oppimisympäristöjä, sisältötuotantoa sekä sisältömarkkinointia tehdään sosiaalisen median välinein ja omaa työtään,yritystään, sen palveluita ja tuotteita on osattava esitellä erilaisilla työvälineohjelmistoilla. Alakohtainen tietotekniikka sisäl­tyy ammatillisiin tutkinnon osiin. Muut osa-alueet ovat työelämässä tunnistettavia osaamisalueita, mutta matemaattis-luon­non­tie­teel­li­nen osaaminen ei suoraan ole työelämässä tunnistettavaa osaamista. Tässä osaa­mis­alueessa voisi korostaa tuote-, työväline- ja materiaaliosaamista. Myös ympä­ris­tö­osaaminen (tai kestävä kehitys) soveltuisi paremmin tähän osa-alueeseen kuin sosiaaliseen ja kult­tuu­riseen osaa­miseen.

**3 Yksityiskohtaiset perustelut**

**1§ Soveltamisala**

Kannatamme Opetushallituksen roolin ja tehtävien selkeyttämistä, ammatillisten tut­kin­tojen rakenteen, muodostumisperiaatteiden ja käsitteiden selkiyttämistä.

**2§ Ammatilliset tutkinnon osat**

Kannatamme esitystä Opetushallituksen roolista ja tutkinnon osien määrityksistä, pakollisuudesta ja valinnaisuudesta. Kannatamme myös esitystä, että tutkinnon laajuus voi olla normaalia laajempi ammatillisilla tutkinnon osilla.

Opintojen arvioinnin yhtenäistäminen ammatillisten perustutkintojen osalta on kannatettavaa. Oletettavaa on, että jatkossa samoissa opetusryhmissä voi olla sekä ammatillisena peruskoulutuksena että näyttötutkintona perustutkintoa suorittavia. Oppisopimuskoulutuksen osalta arviointikäytäntö jää vielä poikkeavaksi, mikä lisää tiedotus- ja ohjaustarvetta työelämän suuntaan.

**3§ Yhteisten tutkinnon osien laajuus ja osa-alueet**

Tämä osio herättää selvästi eniten keskusteluja ja kannanottoja. Toisaalta tämä osio vaatii vielä selkeyttämistä ja jatkotyöstämistä. Esitämme, että opintopisteet ja yhteiset tutkinnon osat otetaan samaan aikaan käyttöön 1.8.2015 ja muutostyötä osaamistavoitteiden ja laajuuksien määrittämisessä jatketaan tiiviissä yhteistyössä työelämän kanssa. Yhteisten tutkinnon osien laajuus on sopiva.

Jaotteluksi esitämme:

1. Viestintä- ja vuorovaikutusosaaminen   
   - äidinkieli, toinen kotimainen kieli, vieraat kielet  
   - mediaosaaminen ja tieto- ja viestintätekniikka
2. Talous-, materiaali- ja tuoteosaaminen  
   - matematiikka, fysiikka ja kemia  
   - ympäristöosaaminen
3. Yhteiskunnassa ja työelämässä tarvittava osaaminen   
   - yhteiskuntataidot, työelämätaidot  
   - yrittäjyys ja yritystoiminta  
   - työkyky, liikunta ja terveystieto
4. Sosiaalinen ja kulttuurinen osaaminen  
   - kulttuurien tuntemus, taide ja kulttuuri, tapakulttuuri  
   - etiikka ja psykologia

**4§ Yhteisten tutkinnon osien pakollisuus ja valinnaisuus**

Kannatamme esitystä tutkinnon osien pakollisuudesta ja valinnaisuudesta, näillä toivot­tavasti turvataan jatko-opintokelpoisuus. Esitys pakollisista ja valinnaisista tutkin­non osista soveltuu myös ammatti- ja erikoisammattitutkintoihin. Se joustavoittaa tutkintoja, tukee henkilökohtaistamista ja mahdollistaa työelämän tarpeiden huo­mi­oimisen.

**5§ Äidinkielen opetus**

Riittävä suomen kielen taito on kuitenkin työelämän edustajien mukaan edellytyksenä työllistymiselle. Toisen kotimaisen kielen osalta valinnaisuus on kannatettavaa.

**6§ Vapaasti valittavat tutkinnon osat**

Kannatamme esitystä, eteenkin työkokemuksen kautta hankittuun osaamiseen perustuvaa tutkinnon osan sisällyttämistä.

**4 Esityksen vaikutukset**

Esityksellä on selkeitä kustannusvaikutuksia, se edellyttää toimintamallien uudistamista sekä opetus- ja ohjaussuunnitelmien päivittämistä. Jos muutokset toteutetaan esitetysti kahdessa vaiheessa, kustannusvaikutuksia lisää kolmen samanaikaisen opetussuunnitelman tuoma lisätyömäärä ohjaukseen ja myös opintohallintojärjestelmän osalta opintotoimistoon.

**5 Asian valmistelu**

Asiaa on valmisteltu kattavasti ja laajasti käsitteellisellä tasolla. Muutokset vaativat vielä Opetushallituksen toimesta, toivottavasti työelämän kanssa yhteistyössä tehtävää, konkretisointia, ja tälle työlle on annettava riittävästi aikaa.

**6 Voimaantulo**

Esitämme että muutokset otetaan samanaikaisesti käyttöön 1.8.2015. Emme löytäneet selkeitä perusteluja tai hyötyjä eri osapuolien näkökulmasta muutosten vaiheittaiselle käyttöönotolle. Esitettyjen muutosten voimaanastuminen vaiheittain aiheuttaa kuitenkin lisäkustannuk­sia, mikä ei nykyisessä taloustilanteessa edistä muutosten laadukasta käyttöönottoa.

**Lausunnon keskeinen sisältö**

Kiitämme valmisteluryhmää laadukkaasta ja kattavasta esityksestä. Kannatamme esitystä ja sen tavoitteita. Toteamme muutosten suunnan olevan toimintaympäristössä tapahtuvien muutosten mukainen ja mahdollistavan paremmin muutosten ennakoinnin ja tulevaisuuden haasteisiin vastaamisen. Kannatamme opetus- ja kulttuuriministeriön ja opetushallituksen työnjaon selkiyttämistä.

**Esitämme, että yhteisten tutkinnon osien neljän osa-alueen temaattisia kokonaisuuksia ja osaamistavoitteita tarkistettaisiin** yhtenäisemmäksi työelämässä tunnistettavien osaamisten näkökulmasta.

Toteamme, että meneillään on samanaikaisesti monenlaista muutosta, jotka aiheuttavat koulutuksen järjestäjille kustannuksia, mutta joiden kokonaisvaikutusta on vaikea hahmottaa ja ennakoida. Valmisteluille tulee antaa riittävästi aikaa ja muutosten tulee olla hallittuja huomioiden riittävät resurssit. **Esitämme, että rahoitusjärjestelmään tarvittavat muutokset integroidaan ja aikataulutetaan tukemaan esityksen tavoitteita** joustavuuden, valinnaisuuden ja yksilöllisten opinto- ja tutkintopolkujen mahdollistamiseksi.

Toivomme, ettei näin laajaa ja huolella valmisteltua esitystä vesitetä kiirehtimällä käyttöönottovaihetta. Osaamispisteiden tavoiteltua määräytymistä kattavuuden, vaikeusasteen ja merkittävyyden mukaan ei voida laadukkaasti toteuttaa 1.8.2014 mennessä. Muutosten jaksottaminen vuoden välein tapahtuvaksi lisää myös muutosten käyttöönottokustannuksia. Oppilaitoksissa on ylimenokauden osalta vähintään kolmenlaisia opetussuunnitelmia (ov-pohjainen, ov\*1,5 osaamispistepohjainen+vapaasti valittavat 15 osaamispistettä sekä lopullinen yhteiset opinnot sisältävä ops, jossa yhteiset tutkinnon osat 35 ja vapaasti valittavat 10 osaamispistettä). **Esitämme, että muutokset astuvat kaikki samalla kertaa voimaan 1.8.2015, jotta niiden laadukkaaseen käyttöönottoon jää riittävästi aikaa ja toivottavasti sillä on myös rahoitusjärjestelmän tuki.**

Heli Huotari Sirkka Nykänen

johtaja, vararehtori johtaja

Suomen Liikemiesten Kauppaopisto SLK Instituutti